Die toestand het hom dus hierin opgelos: Die minerale regte waaroor geen ooreenkoms getref kan word nie, moes opsy gesit word. Ons was dus gelaat met wat ons die landskuld van Rhodesië kan noem en spoorwegregte van die Gecharterde Maatskappy. Die twee rekenings is saamgesmelt, en is die bedrag wat ons aan Rhodesië aanbied. Toe hierdie onderhandelings met die Gecharterde Mpy. tot ’n einde geloop het, het ek gedink dat ons nou ’n oplossing nader, maar dit het toe voorgekom dat een van die moeilikste hakplekke nog voorlê, omdat dit geblyk het dat ons nie uiteindelik tot ’n ooreenkoms met die Gecharterde Mpy. kan kom nie tensy ons ook sommige baie ingewikkelde vraagstukke met die Imperiale Regering oplos nie.
Daar was moeilike vraagstukke hangende tussen die Imperiale Regering en die Gecharterde Mpy., die moeilikste waarvan die oorlogskuld van die Gecharterde Mpy. genoem kan word, wat in die uitvoering van sy pligte deelgeneem het aan en ’n groot uitgaaf met ’n veldtog verder naar die noorde op die hals gehaal het. Die skuld bedra byna twee miljoen, en die Britse Regering het hul verantwoordelik vir die oorlogskulde gehou en wou nie ’n kwytskelding vergun nie. Die Gecharterde My. het gesê dat solank hul ’n swaard oor die hoof gehad het, solank as hul die skuld moes betaal, was dit onmoontlik om tot enige ooreenkoms met die Unie-Regering in verband met die onteiening van hul regte te tref nie.
